text: El retorn dels mítics Los Fresones Rebeldes, a Sidecar | Barcelona Cultura
  El retorn dels mítics Los Fresones Rebeldes, a Sidecar
  12-1-2016 Van fer una parada en les seves activitats l'any 2001 però, ara, aquest mite del pop independent fet a Barcelona torna a pujar-se a l'escenari. Els qui vulguin tornar a veure en viu Los Fresones Rebeldes tenen una cita a Sidecar el divendres, 15 de gener.
  I és que ells van néixer l'any 1995, seduïts pels sons de pop independent que els arribaven des de Sant Sebastià però que aviat van acabar barrejats amb el punk-pop, la new wave i moltes altres influències. Era el moment de l'eclosió de l'escena indie, que va trobar en Los Fresones Rebeldes uns més que dignes representants.
  Amb canvis diversos en la formació, la banda va protagonitzar una carrera de sis anys durant els quals van publicar discos com Es que no hay manera o Éxitos 99, però el 2001 van decidir interrompre la seva activitat i separar-se.
  L'any 2014, però, una de les seves discogràfiques, Subterfuge, va celebrar el seu 25 aniversari i va reclamar la participació de la banda, ja dissolta, en un concert que es va celebrar a Madrid. La bona acollida que va tenir la formació en aquell concert va fer pensar els seus integrants en la possibilitat que la banda tingués una segona vida.
  Va començar així una etapa en al que el grup no té una activitat continuada, però segueix viu i tocant en actuacions esporàdiques, bé per la península Ibèrica o bé a Sud-Amèrica, on en aquesta darrera etapa han protagonitzat alguns concerts.
  Encara encapçalada per Felipe Fresón, aquesta banda que en el seu moment va posar al dia els ritmes "yeyé" i rockers dels anys 50 i 60 segueix avui en actiu. I, de manera ocasional, fa reviure en ocasions com aquest concert, tota la màgia d'unes cançons que van posar els fonaments de l'escena indie estatal. Nostàlgics, nostàlgiques, us esperen al Sidecar.